Niels Peter Holbech

Niels Peter Holbech (1804–1889) var en dansk kunstmaler i gullalderen. Han spesialiserte seg som portrettmaler, men stilte sjelden ut sine verker selv.

Liv og virke 
Han ble født på seilskipet «Maria Constantia», som hans far Peter Nielsen Holbech var kaptein på. Skipet gikk i koffardifart på Ostindia. Da Niels Peter ble født, lå skipet utenfor Mauritius i Indiahavet. Moren Marie fulgte ektemannen på alle hans reiser og fungerte også som styrmann. Hun var datter av storkjøpmannen Peter Thaysen i Flensborg. Da de var på sin siste reise, brøt det ut sjøkrig mellom Danmark-Norge og Storbritannia. På hjemreisen ble skipet konfiskert av britene, og familien Holbech og resten av besetningen satt to år i prisonen.

15 år gammel kom han inn på Det Kongelige Danske Kunstakademi, senere også på Modelskolen. Han hadde og Christoffer Wilhelm Eckersberg og Christian August Lorentzen som sine læremestre. Etter sin fars ønske lærte han også håndverksyrket og ble malersvenn.

I 1824 sluttet han på skolen for å begynne som privatsekretær for den britiske diplomaten Augustus Foster, som hittil hadde vært sendemann i København, men som nå ble sendemann i Torino i Kongedømmet Sardinia. I 1830 kom Holbech til Roma og gjenopptok kunstmalingen. Han bodde i flere år hos Bertel Thorvaldsen. Til tross for Thorvaldsens anbefalinger fikk han ingen stipender fra kunstakademiet. Holbech vendte tilbake til København i 1834 og opprettet en tegneskole, men fikk snart nok å gjøre som portrettmaler.

Han giftet seg i 1836 med Caroline Louise Amalie Gamborg, datter av professor i filosofi Anders Gamborg. De hadde døtrene Marie og Ursula. Ursula Holbech ble gift med baron Hans Joost Vilhelm Dahlerup, sønn av admiral og baron Hans Birch Dahlerup.

Referanser 

Danske malere
Alumni fra Det Kongelige Danske Kunstakademi
Den danske gullalder
Personer fra København